Kotivaran ohjeet kertovat, että vettä pitäisi olla kolmen päivän tarpeisiin. Maaseudulla asuvat ymmärtävät asiantuntijoiden mukaan kaupunkilaisia paremmin, että kotivara on viisasta olla olemassa.

Saksassa varaudutaan ensimmäistä kertaa pitkiin aikoihin jopa mahdollisen aseellisen kriisin varalle. Tähän on johtanut varsinkin terrorismin kasvu Euroopassa. Saksan sisäministeri Thomas de Maizière vastaa käytännön toimista ja niistä on kertonut muun muassa Frankfurter Allgemeine -lehti. Maan armeijaa alettaisiin ministerin mukaan kouluttaa terrori-iskujen varalle ja kansalaisten vastuun merkitystä muun muassa kotivaralla varautumiseen tutkitaan uudelleen.

Artikkelin videolla ISTV:n gallup kotivarasta.

– Suomessa on olemassa ohjeistus omatoimisesta varautumisesta. Kotivara on yksi osa varautumista, jonka tarkempi ohjaus ei ole lakitasoista, vaan ohjeista vastaa Suomen Pelastusalan keskusjärjestö SPEK, Sisäministeriön pelastustoimesta ja varautumisesta vastaavan yksikön johtaja, valmiusjohtaja Janne Koivukoski kertoo.

Kotivaran sisältö

Suomen Pelastusalan Keskusjärjestön SPEK:n ohjeissa korostetaan, että vesi on tärkein asia. Jos vedenjakelu keskeytyy tai vesijohtovesi saastuu, viranomaiset perustavat vedenjakelupisteitä.

– Onkin tärkeää, että kotoa löytyy kannellisia astioita, joissa vettä voi säilyttää ja kuljettaa. Astioiksi käyvät esimerkiksi puhtaat kannelliset ämpärit tai muoviset mehukanisterit. Kannattaa huomioida veden tarve, sillä juomavettä ja muita juomia tarvitaan 16 litraa henkeä kohden viikoksi. Lisäksi vettä tarvitaan hygieniaan ja WC:n huuhteluun, ohjeissa todetaan.

Aikuisen viikon tarve:

1. Perunaa 0,5 kilogrammaa

­

2. Ohraa ja makaronia 0,5 kilogrammaa

­

3. Öljyjä ja rasvoja 0,5 kilogrammaa

­

4. Sokeria ja hunajaa 0,5 kilogrammaa

­

5. UHT-maitoa 1 litra

­

6. Juomia ja vettä 16 litraa

Jos vedenjakelu keskeytyy tai vesijohtovesi saastuu, jokaisella suomalaisella pitäisi olla asunnossaan puhdasta vettä vettä kolmen päivän tarpeisiin.­

Lisäksi tarvitaan:

7. Viljatuotteita ja pähkinöitä 1,5 kiloa

­

8. Maitoa ja maitotuotteita 1,3 kiloa

­

9. Vihanneksia ja juureksia 1,5 kiloa

­

10. Hedelmiä ja marjoja 1 kilo

­

11. Lihaa, kalaa ja kananmunaa 1 kilo

­

12. Herkkuja 1 kilo

­

Muut välttämättömyystarvikkeet:

13. Lääkkeet

­

14. Erityisruokavalion elintarvikkeet

15. Tölkinavaaja

16. Radio ja paristot

­

17. Hygieniatarvikkeet

18. Vaipat yms.

19. Tuorekelmut, teippi, muovipurkit

20. Taskulamppu ja paristot

­

21. Joditabletit

22. Kynttilät ja tulitikut

­

23. Käteistä rahaa

­

24. Lemmikkieläinten tarvikkeet

25. Onko kotona vaihtoehto sähkölämmitykselle ja paristoilla toimiva radio?

Näin toimitaan nykyään

Kenttätöitä tekevä SPEK:n projektipäällikkö Aikku Eskelinen tuntee sen, miten ohjeita nykyään noudatetaan.

– Olen ollut juuri hiljattain eri puolilla Suomea kouluttamassa muun muassa kotivara-asioissa. Tärkeintä on varautua luonnonilmiöiden, kuten myrskyjen ja tulvien varalta niin, että on kolmeksi vuorokaudeksi vettä ja tarvikkeita, Eskelinen kertoo.

Kotivaraa ei pidä hänen mielestään korostaa vain uhkakuvien vuoksi, vaan se on käytännöllistä varautumista.

– Tuntumani on se, että mitä kauempana palveluista ihmiset asuvat, sitä paremmin he ymmärtävät varautumisen tärkeyden. Maaseudulla ymmärretään paremmin, että kotivara on viisasta olla, hän painottaa.

Hän korostaa, että älypuhelimiin ei pidä liiaksi luottaa.

– Listaan kuuluva paristoilla toimiva radio on siksi tärkeä, että kuulee viranomaisten tiedotteet, kun puhelimen akku on jo loppunut. Muutenkin pitää ymmärtää, että alakerran Siwa menee kiinni, kun sähkökatko iskee. Kotivaran lista on arkinen ja helppo. Minusta sen pitäisi olla osa taloyhtiöiden pelastussuunnitelmaa ja se pitäisi olla paperille printattuna ja näkyvissä, hän painottaa.

Ihmiset tuntevat hänestä aika hyvin sen, että pitää varautua.

– Tietysti tietoisuutta ja iholle tulemista lisää se, jos on kriisejä on, siinä mielessä Saksan ministerin ajatukset voivat herätellä täälläkin, hän uskoo.

Kotivara on suositus

– Kotivaraohjeistus on suositus, ei siis sitova ohje. Se on alun perin peräisin 1960-luvulta ja sen jälkeen sitä on päivitetty, SPEK:n varautumisjohtaja Karim Peltonen kertoo.

Hänen mukaansa kotivaran suositusta ollaan nyt uudistamassa.

–Yhdessä Huoltovarmuuskeskuksen kanssa meillä on menossa uudistus ns. Kova-toimikunnassa. Aiemmissa ohjeissa kotivaran riittävyys oli jopa kaksi viikkoa, mutta nyt on edetty siten, että se on 72 tuntia eli 3 vuorokautta, hän painottaa.

Peltosen mukaan myös kotivaran sisältöä aiotaan uudistaa.

– Yritämme tehdä ohjeista tarpeeksi konkreettiset. Meiltä on toivottu myös malliaterioiden ohjeita. Ohjeista on jo nyt saatavissa taloyhtiöille printtiversiot sekä sähköinen esite osoitteessa http://tiedostot.spek.fi/kotivara/desktop/index.html?article=1&page=1. Lisäksi osoitteesta kodinturvaopas.fi löytyy muita turvallisuusohjeita ja neuvoja kotitalouksille.

Lista kotivaran tuotteista on kasattu SPEK:in sivuilta.

Oletko varautunut pahan päivän varalle? Lähetä meille kuva kotivarastasi kuvaviestinä numeroon 13456 tai tällä lomakkeella.